***Democracy and Resilience in Modern Society***

Studijski program ***Democracy and Resilience in Modern Society (Demokracija i društvena otpornost suvremene države)***

je samofinancirajući diplomski interdisciplinarni studijski program na engleskom jeziku. Nositelj programa je Filozofski fakultet Sveučilišta u Splitu, u suradnji sa Sapir Accademic College iz Izraela.

Diplomski sveučilišni studij **Demokracija i društvena otpornost suvremene države** usmjeren je na sva područja ljudskog djelovanja te uključuje interdisciplinarne točke kontakta različitih kolegija u okviru humanističkih i društvenih znanosti. Otpornost je, u smislu sadržaja ovog programa, temeljena na načelima demokracije, a smatra se sposobnošću brze prilagodbe na promjene i izazove koje donosi moderno, suvremeno društvo. Sadržaj programa je, stoga, prilagođen temama koje propitkuju hrvatsko-izraelske kulturno-povijesne i političke aspekte, pa sve do područja vezanih uz religijska pitanja, pravo i znanost. S obzirom na navedeno, jedna od misli vodilja bila je isticanje dimenzije dvaju modernih društava i njihovih budućih perspektiva. Takav pristup temelji se na visokokompetentnoj i znanstvenoj procjeni temeljnih pitanja koja omogućuju razumijevanje dvaju nacionalnih i kulturnih identiteta, kako na pojedinačnoj razini tako i u širem društvenom kontekstu. Uzimajući u obzir činjenicu da je Hrvatska članica Europske unije, sadržaji kolegija koji se odnose na hrvatsku domenu također bi pružili relevantan, ažuran uvid u suvremeni europski kontekst. Brze promjene na europskoj i globalnoj društvenoj i kulturnoj sceni, moraju na znanstvenoj razini propitkivati kompleksna pitanja poput migracija, odnosno moraju propitkivati različite pravne aspekte i pitanja poput GDPR-a i slično, posebno u svjetlu poštivanja ljudskih prava, što su još neka od važnih pitanja, kojih se dotiče ovaj program. Ovaj diplomski program će, uz sve navedeno, analizirati i predložiti odgovore na ključne izazove demokracije u suvremenom svijetu. U tom smislu bi budući diplomanti stekli kompetencije i znanja koja su i univerzalna i specifična, a koja bi im omogućila rad u zemljama EU i šire. Očekuje se da će diplomska razina i zvanje stečeno nakon uspješnog završetka studija, omogućiti studentima daljnje stjecanje kvalifikacija na poslijediplomskom studiju, u odgovarajućem znanstvenom području. Alternativno, mogu započeti profesionalnu karijeru u drugim akademskim i kulturnim institucijama, muzejima, medijima, turizmu, administratciji, državnim i lokalnim institucijama, diplomaciji, privatnim odvjetničkim uredima ili drugim institucijama i tvrtkama kojima su potrebne vještine stečene u programu.

Namjera ovog programa je, između ostalog, ojačati vezu između Izraela i Hrvatske, kao dvije prijateljske zemlje, na akademskoj razini i omogućiti blisku suradnju između dva sustava visokog obrazovanja u cilju obrazovanja interdisciplinarnih stručnjaka iz područja humanističkih i društvenih znanosti. S obzirom na sveprisutan, kontinuirani proces globalizacije, diplomski sveučilišni studij **Demokracija i društvena otpornost suvremene države** pružit će višestruko, sveobuhvatno obrazovanje diplomske razine te će s jedne strane njegovati i promicati jedinstvene vrijednosti hrvatske i izraelske kulture i identiteta, a s druge, studentima pružiti humanističke i društvene vrijednosti potrebne za nesmetano i kompetentno funkcioniranje u svijetu globaliziranog tržišta. Ovaj inovativni studijski program predstavlja novinu u hrvatskom obrazovnom prostoru ne samo zato što će obrazovati visoko kompetentne stručnjaka spremne na brzu prilagodbu izazovima suvremenog globalnog tržišta, nego i zato što će ih podučiti kako suvereno odgovoriti na različite kompetitivne situacije.

Diplomski sveučilišni studij **Demokracija i društvena otpornost suvremene države** osmišljen je za obrazovanje stručnjaka koji će se baviti diplomacijom, međunarodnim i međukulturalnim studijima te političkim studijima. Potreba za takvim stručnjacima proizlazi iz hrvatskog tržišta rada, internacionalizacije i globalizacije gospodarstva, ulaska Hrvatske u EU, odnosa Izraela prema EU i, općenito, njegove međunarodne pozicije. Studenti Programom stječu vještine razumijevanja, formuliranja i raščlambe procesa, strategije i pitanja međuovisnosti, međunarodne suradnje i kulturne diplomacije.

Program ovog diplomskog sveučilišnog studija zahtijeva interdisciplinarni pristup kao nužnost u dobu globalne politike, međunarodne ekonomije, migracije i ljudskih prava, klimatskih promjena, nejednakosti spolova, rasnih pitanja i terorizma. Različitost ponuđenih kolegija (od komparativne umjetnosti do subjektivne dobrobiti pojedinca u društvu i umejtne inteligencije) omogućuje sinergiju glavnih ciljeva programa: obrazovanje kvalificiranih i kompetentnih stručnjaka koji prepoznaju i poštuju načela demokracije te prijenos znanja studentima o pitanjima demokratskih vrijednosti i otpornosti, omogućujući im da, kad postanu dio tržišta rada, brzo prevladaju i prilagode se različitim izazovima koje donosi suvremeno društvo. Stoga će studenti steći znanja i kompetencije iz područja globalne politike, izraelske i hrvatske povijesti, književnosti i filma, prava, kibernetičke sigurnosti, umjetne inteligencije, geografije i diplomacije. Vještine i kompetencije stečene u ovom studijskom programu omogućit će im zapošljavanje u javnom prostoru, politici, međunarodnim poslovima, diplomaciji, kulturi, turizmu, trgovini ili medijima, itd. Te su profesionalne uloge potrebne jer su u 21. stoljeću bilateralni i multilateralni odnosi sve važniji. Rastuća međuovisnost i međunarodna suradnja zahtijevaju stručnjake koji su vješti u održavanju i promicanju političkih, gospodarskih i društvenih veza između širokog spektra dionika. Ta su pitanja ključna za mnoge aspekte života, uključujući vanjsku politiku, poslovni svijet i kulturne aktivnosti.

Diplomski sveučilišni studij **Demokracija i društvena otpornost suvremene države** ima za cilj jačanje veza između Hrvatske, Izraela i šire društvene zajednice, s ciljem istraživanja i prilagodbe europskom prostoru. Diplomatski odnosi između Hrvatske i Izraela uspostavljeni su u travnju 1997. godine, nakon osamostaljenja Hrvatske. U Zagrebu je osnovan i Hrvatsko-izraelski poslovni klub koji omogućuje široj poslovnoj zajednici da ojača poslovne sveze, ne samo na bilateralnoj, nego i na multilateralnoj razini. Hrvatska ima veleposlanstvo u Tel Avivu i četiri počasna konzulata u drugim područjima Izraela. Izrael ima veleposlanstvo u Zagrebu. Ove čvrste diplomatske veze čine temelj ovog diplomskog programa i služe kao podloga i umrežavanje koje diplomirani studenti moraju učvrstiti i proširiti.

Nakon završetka ovog studija diplomanti će biti kvalificirani za rad na poslovima za koje je potrebna diplomska sveučilišna diploma. Diplomirani stručnjak za javne politike i diplomaciju u modernom društvu moći će obavljati različite poslove u diplomaciji, politici, izdavaštvu, medijima te raznim znanstvenim, društvenim i kulturnim institucijama. Stjecanje interdisciplinarne istraživačke prakse, stoga, otvara mogućnosti za profesinalne aktivnosti u različitim administrativnim i javnim tijelima, administraciji u kulturi, turističkom sektoru, novinarstvu i izdavaštvu, u odnosima s javnošću u privatnom sektoru, menadžmentu u javnom sektoru, u nevladinim udrugama i drugim sličnim organizacijama. Po završetku diplomskog studija student će biti osposobljen za daljnji studij na poslijediplomskom studiju kao i za znanstveno-istraživački rad.

|  |  |
| --- | --- |
| Akademski/stručni naziv koji se stječe po završetku studija | Magistar javnih politika i diplomacije |

|  |  |
| --- | --- |
| Znanstveno/umjetničko područje studijskoga programa | Interdisciplinarno područje znanosti (humanističke i društvene znanosti) |
| Trajanje studijskoga programa | 2 godine (4 semestra) |
| Minimalni broj ECTS bodova potreban za završetak studija | 60 (120) |
| Uvjeti upisa na studij i razredbeni postupak | Završen 3-godišnji preddiplomski studij iz humanističkih, društvenih ili interdisciplinarnih znanosti.  Svi kandidati prolaze upisni postupak kao uvjet upisa na studij. |

|  |  |
| --- | --- |
| **Predmet** | **Nastavnici i suradnici** |
| Podrijetlo moderne nacionalne države | Josip Vrandečić, Marko Rimac, Nikša Varezić, Andrea Feldman, Naida Mihal-Brandl |
| Podrijetlo izraelske države | Ivan Matijević, Ruth Eitan |
| Podrijetlo hrvatske države | Aleksandar Jakir, Josip Vrandečić, Tonija Andrić, Ivan Matijević, Marko Rimac, Nikša Varezić, Zvonimir Forker, Andrijana Perković Paloš |
| Zajednica i otpornost | Sanja Stanić, Ivanka Buzov, Merav Moshe-Grodofsky |
| Društvo i religija | Ankica Marinović, Ori Lev |
| Teritoriji i granice | Nikola Glamuzina, Marko Rimac, Erez Tzfadia |
| Izazovi demokracije | Bruno Ćurko, Mouli Bentman |
| Komparativna vladavina | Željko Radić, Petar Bačić |
| Obrazovne politike u Europi | Ivana Batarelo Kokić |
| Komparativna umjetnost | Vedran Barbarić, Ivana Prijatelj Pavičić, Shalom Sabar, Ivana Čapeta Rakić, Silva Kalčić, Dalibor Prančević, Ana Torlak |
| Književnost i identitet | Gordana Galić Kakkonen, Nikica Mihaljević, Lucijana Armanda Šundov |
| Kibernetička sigurnost | Tonči Prodan, Josip Kasum, Damir Mihanović |
| Hrvatsko-izraelski odnos | Dragan Primorac, Illan Mor |
| Društvene prekretnice u filmu | Brian Willems, Dan Oki (Slobodan Jokić), Srećko Jurišić |
| Nacionalni identitet u glazbi | Ivana Tomić Ferić, Maja Milošević Carić, Tamara Jurkić Sviben |
| Interkulturalno glazbeno obrazovanje | Snježana Dobrota, Marijo Krnić |
| Izazovi migracija I ljudska prava | Marita Brčić Kuljiš, Ori Lev, Erez Tzfadia |
| Umjetna inteligencija | Virginia Dignum, Antonija Mijatović |
| Ekonomska analiza stanja i tržišta | Snježana Pivac, Maja Mihaljević Kosor, Vladimir Šimić |
| Poduzetništvo i inovacije | Renata Relja, Toni Popović, Tea Gutović |
| Moderna diplomacija i odnosi s javnošću | Ivana Bilić, Kolinda Grabar Kitarović, James Brendan Foley |
| Načela znanstvenog istraživanja u društvenim I humanističkim znanostima | Ana Marušić, Darko Hren |
| Mediteran kao kolijevka multikulturalizma | Gloria Vickov, Antonela Marić, Bruno Ćurko, Magdalena Joanna Nowak, Iwona Sakowicz-Tebinka, Barbara Klassa |
| Subjektivna dobrobit pojedinca u društvu | Tonća Jukić, Ina Reić Ercegovac |
| Učenje zalaganjem (service-learning) u suvremenom društvu | Ivana Bilić, Ivana Jadrić |
| Diplomski rad |  |